CELEX: C2007/269/35
Language: el
Date: 2007-11-10 00:00:00
Title: Υπόθεση C-337/07: Αίτηση για την έκδοση προδικαστικής αποφάσεως, την οποία υπέβαλε το Verwaltungsgericht Stuttgart (Γερμανία) στις 20 Ιουλίου 2007 — Ibrahim Altun κατά Stadt Böblingen

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/18
            
         Αίτηση για την έκδοση προδικαστικής αποφάσεως, την οποία υπέβαλε το Verwaltungsgericht Stuttgart (Γερμανία) στις 20 Ιουλίου 2007 — Ibrahim Altun κατά Stadt Böblingen
   (Υπόθεση C-337/07)
   (2007/C 269/35)
   Γλώσσα διαδικασίας: η γερμανική
   Αιτούν δικαστήριο
   Verwaltungsgericht Stuttgart
   Διάδικοι στην υπόθεση της κύριας δίκης
   
      Προσφεύγων: Ibrahim Altun
   
      Καθού: Stadt Böblingen
   Προδικαστικά ερωτήματα
   
               1)
            
            
               Απαιτείται, για την απόκτηση των δικαιωμάτων κατά το άρθρο 7, πρώτο εδάφιο, της απόφασης 1/80 του Συμβουλίου Σύνδεσης ΕΟΚ-Τουρκίας, να πληροί ο «αρχικός δικαιούχος», με τον οποίο διαμένει νομίμως κατά το χρονικό διάστημα των τριών ετών το μέλος της οικογένειας, τις προϋποθέσεις του άρθρου 7, πρώτο εδάφιο, της απόφασης 1/80 καθ' όλο αυτό το χρονικό διάστημα;
            
         
               2)
            
            
               Αρκεί μήπως, για την απόκτηση από το μέλος της οικογένειας των δικαιωμάτων κατά το άρθρο 7, πρώτο εδάφιο, της απόφασης 1/80, να έχει εργαστεί κατά το εν λόγω διάστημα ο «αρχικός δικαιούχος» επί δύο έτη και έξι μήνες σε διάφορους εργοδότες και να έχει παραμείνει στη συνέχεια άνεργος επί έξι μήνες χωρίς υπαιτιότητά του, όταν μάλιστα παραμένει άνεργος και στη συνέχεια επί μακρό χρονικό διάστημα;
            
         
               3)
            
            
               Μπορεί να επικαλεστεί το άρθρο 7, πρώτο εδάφιο, της απόφασης 1/80 ακόμη και αυτός που έλαβε, ως μέλος της οικογένειας, την άδεια να έλθει να συμβιώσει με τον Τούρκο υπήκοο του οποίου το δικαίωμα διαμονής και, επομένως, η πρόσβαση στη νόμιμη αγορά εργασίας κράτους μέλους στηρίζονται στη χορήγηση πολιτικού ασύλου και μόνο, λόγω της πολιτικής δίωξης που υφίστατο στην Τουρκία;
            
         
               4)
            
            
               Σε περίπτωση καταφατικής απάντησης στο τρίτο ερώτημα: Μπορεί να επικαλεστεί το μέλος της οικογένειας το άρθρο 7, πρώτο εδάφιο, της απόφασης 1/80 ακόμη και στην περίπτωση που η χορήγηση του πολιτικού ασύλου, άρα και το δικαίωμα διαμονής και η πρόσβαση του «αρχικού δικαιούχου» (εν προκειμένω: του πατέρα) στη νόμιμη αγορά εργασίας, στηρίζονται σε ψευδή στοιχεία;
            
         
               5)
            
            
               Σε περίπτωση αρνητικής απάντησης στο τέταρτο ερώτημα: Πρέπει, στην περίπτωση αυτή, να ακυρωθεί ή να ανακληθεί επίσημα η χορήγηση των δικαιωμάτων στον «αρχικό δικαιούχο» (εν προκειμένω: τον πατέρα) πριν από την άρνηση χορήγησης στο μέλος της οικογένειας των δικαιωμάτων που απορρέουν από το άρθρο 7, πρώτο εδάφιο, της απόφασης 1/80;